Saya mau tau Sejarah dari VAT 69/UTK. Jelaskan dalam bahasa melayu

69 Komando telah dilatih khusus pada tahun 1969 sebagai sebuah pasukan khusus yang bercorak ketenteraan dan mempunyai ilmu medan perang bagi mengekang dan membanteras sebarang kegiatan insurgensi oleh Parti Komunis Malaya. Nama 69 Komando ini diambil bersempena tahun 1969 dan ditubuhkan sebagai pasukan tempur khas, pakar dalam peperangan hutan, penggunaan senjata, bahan letupan, penyusupan, penyamaran dan risikan medan serta risikan gempur untuk menghapuskan sebarang bentuk teknik pertempuran dan taktik gerila oleh pengganas komunis. Penubuhan unit ini bermula apabila Menteri Dalam Negeri ketika itu, Tun Dr Ismail mengemukakan cadangan untuk menubuhkan satu pasukan elit baru bercorak ketenteraan dalam PPH khusus untuk menentang sebarang bentuk ancaman insurgensi komunis pada tahun 1969 di kawasan Perak. Sebelum dilatih oleh United Kingdom Special Air Service (SAS), Beberapa anggota dan pegawai polis separa tentera iaitu Pasukan Polis Hutan (PPH)  telah dipilih bagi mengikuti latihan asas Komando yang dikendalikan oleh Grup Gerak Khas di Kem Sebatang Karah , Port Dickson bagi menubuhkan sebuah pasukan khusus yang baru yang akan digelarkan Pasokan Gerak Khas. Namun, telah berlaku suatu tragedi dalam latihan tersebut dan hanya 2 orang calon yang layak untuk ditauliahkan sebagai anggota Komando. Kegagalan ini tidak dijadikan satu kekecewaan malah menjadi satu perintis kepada  penubuhan unit 69 Komando ini. Pada bulan Oktober 1969, lebih kurang 60 daripada 1600 pegawai dan anggota Pasukan Polis Hutan (sekarang Pasukan Gerakan Am, PGA) sekali lagi telah dipilih dalam sesi latihan rintis 69 Komando dan akan menjalani latihan asas komando. Sepasukan jurulatih dari United Kingdom Special Air Service Regiment telah dihantar ke Fort Kemar Grik, Perak untuk melatih platun percubaan 69 Komando. Diakhir latihan ini, hanya 30 orang sahaja yang berjaya dan merupakan trup nukleus pertama 69 Komando. Pada tahun 1970an, unit ini memulakan operasi komandonya dan telah dihantar untuk menghapuskan pengganas komunis di hutan. Keputusannya, ramai di antara pengganas komunis telah dibunuh, dicederakan dan lain-lain berjaya ditangkap serta jumlah senjata dan kelengkapan komunis berjaya dirampas. Pada tahun 1977, skuadron 69 Komando telah pertingkatkan kepada 3 pasukan dan telah dilatih oleh New Zealand Special Air Service serta mengadakan kursus khas untuk melatih para jurulatih 69 Komando yang terdiri daripada anak watan Malaysia sendiri. Program ini berjaya pada tahun 1980 dan unit ini mempunyai sebarang kelengkapan khas dan keperluan logistiknya sendiri. Unit ini juga mempunyai cawangan latihan peperangan khusus dan pusat latihannya sendiri serta melatih unit khas polis dan unit khas penguatkuasa yang lain .Namun begitu mereka masih menghantar anggota dan pegawainya bagi mengikuti latihan ketenteraan, pengurusan operasi, perisikan, dan kepakaran lain bagi meningkatkan keupayaan dan keboleh fungsian mereka. 69 komando jugak sering dinamakan sebagai Unit Tindakan Khas Ulu Kinta semasa mereka masih memakai beret Merun Unit itu suatu masa dahulu. Kini 69 Komando lebih dikenali sebagai Pasukan Gerakan Khas atau (PGK) dikalangan Pasukan Sahabat dalam PDRM.